user
Siyabonana bab' uDlamini.
Yebo siyabonana Ndlovukazi.
Ninjani kodwa Mzizi?
Siyaphila Ndlovukazi, yizwe nje elidunguzelayo.
(ahambe aqonde emnyango) Hhayi-ke, salani madoda nizozibhunga
kahle! (aphume)
Ufika nje siyaxoxa noMaNgema. Njengoba uthi izwe liyadunguzela nje,
ngempela ushaye khona ngoba intando yeningi iyalidunguzelisa.
Lisho uliphinde Ndabezitha. Selokhu kwavotwa nje sekukhona abantu
asebekhulekela lo mfokazana wakwaDuma. Naye impela usehamba
aqholoshe kuhle kwekhonde elihola umhlambi wezimfene.
(ehleka) Wo! Wo! Dlamini, labo abamkhulekelayo yizimfene. Usho
kahle uma uthi uqholosha kuhle kwekhonde.
Ndabezitha, ungalingi uyivumele le nto. Phela inkosi yethu nguwe.
Noma ngabe nguhulumeni ongumnikazi walo mthetho kodwa abantu
laba ngabakho. Futhi-ke nje abantu abaningi bathi bazi wena
Ndabezitha.
(Aneke izandla) Angithi uma sekuvotiwe kuthiwa abantu
sebekhulumile.
Nabantu bakho bazokhuluma. Futhi-ke bayakhuluma kumanje. Bathi
bayoke babone ngoba ngeke bona balandelane nesilima esingathi
shu. UDuma akayihole le mali yakhe kodwa angalingi acabange
njengoba ecabanga.
(ubuso bugcwale ukumangala) Ucabangani uDuma we Dlamini?
(naye abonakale ehwaqabala ebusweni) Abakhulumayo bathi uDuma
uthi nguye okhethwe ngabantu futhi kuyokhala esakhe isicathulo kule
ndawo. 

1. Uyazwelana yini nomphakathi wakule ndawo kulesi simo sodlame
owawubhekene naso? Sekela impendulo yakho ngamaphuzu AMATHATHU.
assistant
Imibono iyokwehluka.
Amaphuzu AMATHATHU kwalandelayo:
Abazwelana nomphakathi wakule ndawo bayothi:
• Abantu bakule ndawo babengayiqondi kahle intando yeningi,
ngakho-ke ngesikhathi kubekwa uDuma ukuthi abe yikhansela iningi
labantu lambona njengomuntu ozobangisa inkosi. 
• Babezimisele ngokulwa ngoba bebona inkosi yabo ingahlonishwa. 
• Le ntando yeningi yafakwa kulezi zindawo zasemakhaya ngaphandle
kokuthi abantu bachazelwe kabanzi ngamandla amakhosi ngaphansi
kwentando yeningi. 
• Baphatheka kabi ukuthi abantu bahlukana phakathi, baqala
ukungathembani. 
NOMA
Abangazwelani nomphakathi wakule ndawo bayothi:
• Laba bantu kwakumele bacabangisise ngaphambi kokuthi bathathe
izikhali. 
• Uma bengayiqondi intando yeningi kwakumele bathole ulwazi ngayo
kunokuthi balwe. 
• Abanumzane bendawo kwakumele bahlangane bacele umhlangano
ozohlanganisa uDuma nenkosi ukuze kudaleke uxolo endaweni.
• Yibona qobo lwabo abazifaka kule mpi bebhekile, babesengayigwema
kalula.